Document ID: 32011D0544

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Σεπτεμβρίου 2011
για τη θέσπιση κοινού συστήματος φορολογικής σήμανσης του πετρελαίου ντίζελ και του φωτιστικού πετρελαίου
[κοινοποιηθείσα υπό τον αριθμό Ε(2011) 6422]
(2011/544/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 95/60/ΕΚ του Συμβουλίου, της 27ης Νοεμβρίου 1995, σχετικά με τη φορολογική σήμανση του πετρελαίου ντίζελ και του φωτιστικού πετρελαίου (1), και ιδίως το άρθρο 2 παράγραφος 2,
Εκτιμώντας τα ακόλουθα:
(1)
Για την εύρυθμη λειτουργία της εσωτερικής αγοράς και ιδίως για την πρόληψη της φοροδιαφυγής, η οδηγία 95/60/ΕΚ προβλέπει ένα κοινό σύστημα σήμανσης για την ταυτοποίηση του πετρελαίου ντίζελ που υπάγεται στον κωδικό ΣΟ 2710 00 69, και για το φωτιστικό πετρέλαιο που υπάγεται στον κωδικό ΣΟ 2710 00 55, τα οποία διατίθενται στην κατανάλωση απαλλαγμένα από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης. Από το 2002, ο πρώτος κωδικός διασπάστηκε στους κωδικούς ΣΟ 2710 19 41, 2710 19 45 και 2710 19 49, προκειμένου να ληφθεί υπόψη η περιεκτικότητα του πετρελαίου ντίζελ σε θείο, ενώ ο δεύτερος κωδικός ενσωματώθηκε στον κωδικό ΣΟ 2710 19 25.
(2)
Η απόφαση 2006/428/ΕΚ της Επιτροπής, της 22ας Ιουνίου 2006, για τη θέσπιση κοινού συστήματος φορολογικής σήμανσης του πετρελαίου ντίζελ και του φωτιστικού πετρελαίου (2) καθόρισε το προϊόν το οποίο είναι γνωστό με την επιστημονική ονομασία [Ν-αιθυλο-Ν-[2-(1-ισοβουτοξυαιθοξυ)αιθυλο]-4-(φαινυλαξω)ανιλίνη] (Solvent Yellow 124) ως τον κοινό δείκτη φορολογικής σήμανσης που προβλέπει η οδηγία 95/60/ΕΚ, για τη σήμανση του πετρελαίου ντίζελ και του φωτιστικού πετρελαίου, τα οποία δεν φορολογούνται με τον πλήρη συντελεστή που εφαρμόζεται στα εν λόγω πετρελαιοειδή όταν χρησιμοποιούνται ως καύσιμο κινητήρων.
(3)
Το άρθρο 2 της απόφασης 2006/428/ΕΚ απαιτεί την αναθεώρηση της οδηγίας 2006/428/ΕΚ το αργότερο έως τις 31 Δεκεμβρίου 2011, υπό το φως των τεχνικών εξελίξεων στο πεδίο των συστημάτων σήμανσης και λαμβάνοντας υπόψη την ανάγκη καταπολέμησης της δόλιας χρήσης πετρελαιοειδών που απαλλάσσονται από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης.
(4)
Στο πλαίσιο της διαδικασίας αναθεώρησης πραγματοποιήθηκε διαβούλευση με τα κράτη μέλη. Τα κράτη μέλη είναι γενικά ικανοποιημένα από το γεγονός ότι το Solvent Yellow 124 πέτυχε τους στόχους του, δηλαδή την καταπολέμηση της δόλιας χρήσης των πετρελαιοειδών που απαλλάσσονται από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης.
(5)
Κανένα πρόβλημα δεν αναφέρθηκε σχετικά με επιπτώσεις στην υγεία και στο περιβάλλον από τη χρήση του Solvent Yellow 124.
(6)
Κανένα άλλο εναλλακτικό προϊόν που να πληροί όλα τα κριτήρια βάσει των οποίων επελέγη το Solvent Yellow 124 ως ο κοινός φορολογικός δείκτης δεν έχει παρουσιαστεί ή προταθεί μέχρι τώρα με βάση κατάλληλες επιστημονικές πληροφορίες για ενδεχόμενη αντικατάσταση του Solvent Yellow 124.
(7)
Το Solvent Yellow 124 πρέπει να συνεχίσει να χρησιμοποιείται ως ο κοινός φορολογικός δείκτης κατά την έννοια της οδηγίας 95/60/ΕΚ και να υπόκειται στους όρους που προβλέπει η εν λόγω οδηγία.
(8)
Η παρούσα απόφαση δεν απαλλάσσει καμία επιχείρηση από τις υποχρεώσεις που υπέχει δυνάμει του άρθρου 102 της Συνθήκης.
(9)
Οι δυνατότητες που θα δημιουργηθούν από τις μελλοντικές επιστημονικές εξελίξεις πρέπει να ληφθούν υπόψη για τον καθορισμό της προθεσμίας επανεξέτασης της παρούσας απόφασης.
(10)
Ωστόσο, η αναθεώρηση της παρούσας απόφασης μπορεί να πραγματοποιηθεί ανά πάσα στιγμή πριν από τη λήξη της προθεσμίας αυτής εάν το Solvent Yellow 124 αποδειχθεί ότι προκαλεί αύξηση της φοροδιαφυγής ή πρόσθετη βλάβη στην υγεία ή το περιβάλλον.
(11)
Για λόγους σαφήνειας και διαφάνειας, η απόφαση 2006/428/ΕΚ πρέπει να αντικατασταθεί.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ειδικών φόρων κατανάλωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο κοινός φορολογικός δείκτης που προβλέπει η οδηγία 95/60/ΕΚ για τη σήμανση όλων των πετρελαιοειδών που εμπίπτουν στους κωδικούς ΣΟ 2710 19 41, 2710 19 45 και 2710 19 49, καθώς και του φωτιστικού πετρελαίου που εμπίπτει στον κωδικό ΣΟ 2710 19 25, είναι η ουσία Solvent Yellow 124, όπως ορίζεται στο παράρτημα της παρούσας απόφασης.
Τα κράτη μέλη καθορίζουν στα 6 mg τη μικρότερη και στα 9 mg τη μεγαλύτερη περιεκτικότητα σε δείκτη ανά λίτρο πετρελαιοειδούς.
Άρθρο 2
Η παρούσα απόφαση θα επανεξεταστεί το αργότερο έως τις 31 Δεκεμβρίου 2016 υπό το πρίσμα των τεχνικών εξελίξεων στο πεδίο των συστημάτων σήμανσης και αφού ληφθεί υπόψη η ανάγκη καταπολέμησης της δόλιας χρήσης των ενεργειακών προϊόντων που απαλλάσσονται από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης.
Εάν αποδειχθεί ότι η ουσία Solvent Yellow 124 προκαλεί αύξηση της φοροδιαφυγής ή πρόσθετη βλάβη στην υγεία ή στο περιβάλλον, η επανεξέταση μπορεί να πραγματοποιηθεί ενωρίτερα.
Άρθρο 3
Η απόφαση 2006/428/ΕΚ καταργείται.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 16 Σεπτεμβρίου 2011.

Labels: 7
2
11
14